زکات کے مصارف

**زکوٰۃ کے مصارف** وہ مقامات یا طبقات ہیں جنھیں زکوٰۃ دی جاتی ہے۔
اسلامی شریعت میں ان مصارف کو قرآن، سنت اور اجماع سے واضح طور پر متعین کر دیا گیا ہے۔ نبی اکرم ﷺ کا ارشاد ہے:
“زکوٰۃ ان کے مالداروں سے لی جائے اور ان کے فقیروں کو لوٹائی جائے۔”(حدیثِ معاذ)

قرآنِ مجید میں زکوٰۃ کے آٹھ مصارف بیان کیے گئے ہیں، جیسا کہ اللہ تعالیٰ فرماتا ہے:
* ﴿إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّهِ وَابْنِ السَّبِيلِ فَرِيضَةً مِنَ اللَّهِ وَاللَّهُ عَلِيمٌ حَكِيمٌ﴾(سورۃ التوبہ: 60)
"زکوٰۃ تو صرف فقیروں کے لیے ہے اور مسکینوں کے لیے اور ان لوگوں کے لیے جو اس پر کام کرتے ہیں اور ان کے لیے جن کے دلوں کو جوڑا جائے اور گردنوں (غلاموں) کو آزاد کرانے میں اور قرض داروں کے لیے اور اللہ کی راہ میں اور مسافر کے لیے۔ یہ فریضہ ہے اللہ کی طرف سے اور اللہ سب کچھ جاننے والا، بڑی حکمت والا ہے۔"
## زکوٰۃ کے آٹھ مصارف
* 1. فقیر
* 2. مسکین
* 3. عاملِ زکوٰۃ (زکوٰۃ جمع کرنے والے)
* 4. تألیفِ قلوب (دلوں کو جوڑنے کے لیے)
* 5. رقاب (غلام آزاد کرانے کے لیے)
* 6. غارمین (قرضداروں کے لیے)
* 7. فی سبیل اللہ (اللہ کی راہ میں خرچ کرنے کے لیے)
* 8. ابن السبیل (مسافر کے لیے)
### فقیر
فقیر وہ شخص ہے جس کے پاس نہ مال ہو اور نہ ایسی کمائی جو اس کی ضروریاتِ زندگی پوری کر سکے۔
اگر کسی کے پاس گھر، کپڑے یا کچھ مؤجل یا دور کا مال ہے لیکن وہ ضرورت پوری کرنے کے لیے ناکافی ہے تو وہ بھی فقیر کہلاتا ہے۔
اسی طرح اگر وہ کوئی ایسا پیشہ اختیار نہیں کر سکتا جو اس کے شایانِ شان نہ ہو تو وہ فقیر ہے۔
فقیر ہونے کے لیے بیمار ہونا یا سوال سے بچنا شرط نہیں۔
اور جس کی کفالت قریبی رشتہ دار یا شوہر کے ذمہ ہو، وہ فقیر نہیں سمجھا جاتا (اصح قول کے مطابق)۔ 

### مسکین
مسکین وہ شخص ہے جو کچھ نہ کچھ مال یا کمائی رکھتا ہو لیکن وہ اس کی مکمل کفالت کے لیے ناکافی ہو۔
**فقیر اور مسکین میں فرق**
امام نووی فرماتے ہیں:“فقیر کی حالت مسکین سے زیادہ سخت ہوتی ہے۔”
یہی قول درست اور راجح ہے۔
البتہ ابو اسحاق مروزی نے اس کے برعکس رائے دی ہے۔
### عاملِ زکوٰۃ
عاملِ زکوٰۃ وہ شخص ہوتا ہے جو زکوٰۃ کے مختلف عملی امور انجام دیتا ہے، جیسے: زکوٰۃ کا وصول کرنے والا (جابی یا ساعی) یا حسابات اور فہرست بنانے والا (کاتب)، جو زکوٰۃ کے اموال کا اندراج، تخمینہ، حساب یا مستحقین میں تقسیم کا کام کرتا ہے یا کوئی بھی دوسرا انتظامی عمل انجام دیتا ہے۔ عاملِ زکوٰۃ ان آٹھ مصارف میں سے ایک ہے جنھیں زکوٰۃ دی جا سکتی ہے۔ اسے اس کے کام کے بدلے میں زکوٰۃ کے مال سے حصہ دیا جاتا ہے، یعنی یہ اس کی اجرت ہوتی ہے جو وہ اپنے کام کے بدلے میں پاتا ہے، خواہ وہ خود مالدار ہو یا فقیر۔ البتہ اسے اُن لوگوں سے تحفے یا ہدایا قبول کرنے کی اجازت نہیں جن پر وہ زکوٰۃ جمع کرنے یا تقسیم کرنے پر مقرر کیا گیا ہو، کیونکہ اس سے منع کیا گیا ہے۔

ابن کثیر لکھتے ہیں:

### المؤلفة قلوبهم (دلوں کو مائل کیے جانے والے)
"اور مؤلفة (دلوں کو مائل کیے جانے والے) وہ لوگ ہیں جو اسلام لا چکے ہوں مگر ان کا ایمان کمزور ہو یا ایسے لوگ جنھیں عزت یا مرتبہ حاصل ہو اور انھیں دینے سے دوسروں کے اسلام لانے کی امید ہو۔ فقہی اصطلاح میں ان لوگوں کو زکوٰۃ دی جاتی ہے تاکہ ان کے دل اسلام کی طرف مائل ہوں۔"
علما کا اختلاف ہے کہ آیا المؤلفة قلوبهم کا حصہ اب باقی ہے یا ختم ہو چکا:

بعض نے کہا کہ یہ حکم ختم ہو گیا ہے، جیسے امام مالک اور ان کے بعض اصحاب نے کہا۔
بعض نے کہا کہ یہ حکم اب بھی باقی ہے، کیونکہ بعض اوقات امامِ وقت کو اسلام کو مضبوط کرنے کے لیے کسی کے دل کو نرم کرنے کی ضرورت پیش آتی ہے۔
حضرت عمر نے اس حصے کو اس وقت بند کر دیا جب اسلام کو عزت و غلبہ حاصل ہو گیا۔

مصنف کہتا ہے:"میری رائے یہ ہے کہ جب اسلام غالب اور مضبوط ہو تو مؤلفة قلوبهم کا حصہ نہیں رہتا اور جب ان کی ضرورت پیش آئے تو انھیں دیا جا سکتا ہے، جیسا کہ رسول اللہ ﷺ کے زمانے میں دیا جاتا تھا۔ کیونکہ ایک صحیح حدیث میں آیا ہے:

### مؤلفة قلوبهم کی اقسام
* 1. وہ لوگ جنھیں اسلام لانے کے لیے دیا جاتا ہے
جیسا کہ نبی ﷺ نے صفوان بن اُمیہ کو غزوۂ حنین کے مالِ غنیمت میں سے عطا فرمایا، حالانکہ وہ اس وقت مشرک تھے۔
صفوان کہتے ہیں:“رسول اللہ ﷺ مجھے دیتے ہی رہے یہاں تک کہ وہ میرے نزدیک سب سے زیادہ محبوب انسان بن گئے، حالانکہ پہلے وہ میرے نزدیک سب سے زیادہ ناپسندیدہ تھے۔”

امام احمد بن حنبل نے روایت کیا:

اس روایت کو امام مسلم اور ترمذی نے بھی یونس عن الزہری کے طریق سے نقل کیا ہے۔
* 2. وہ لوگ جنھیں دیا جاتا ہے تاکہ ان کا اسلام مضبوط اور دل مطمئن ہو جائے
جیسے غزوۂ حنین کے دن رسول اللہ ﷺ نے قریش کے سرداروں اور آزاد شدہ بڑے لوگوں میں سے کئی ایک کو سو سو اونٹ عطا کیے۔ آپ ﷺ نے فرمایا:

* 3. وہ لوگ جنھیں اس لیے دیا جاتا ہے کہ ان کے ہم مرتبہ لوگ بھی اسلام قبول کریں
یعنی وہ بااثر شخصیات جنھیں دینے سے ان کے قبیلے یا گروہ کے دوسرے لوگ بھی اسلام کی طرف مائل ہوں۔
* 4. وہ لوگ جنھیں اس لیے دیا جاتا ہے کہ وہ اپنے علاقے کے لوگوں سے زکوٰۃ وصول کریں
یا ان سرحدی علاقوں میں مسلمانوں کے خلاف دشمنی یا نقصان سے بچاؤ کریں۔
اور صحیحین (بخاری و مسلم) میں حضرت ابو سعید خدری سے روایت ہے کہ:

### گردنیں آزاد کرانا (فَكُّ الرِّقَاب)
’’فک الرقاب‘‘ سے مراد یا تو مکاتَب (آزاد ہونے والا غلام) کی مدد کرنا ہے تاکہ وہ اپنی آزادی کی رقم ادا کرسکے۔ یہ قول علی بن ابی طالب، امام ابو حنیفہ اور امام شافعی کا ہے۔ یا پھر اس سے مراد کسی غلام کو آزاد کرنا ہے، جیسا کہ ابن عمر کا قول ہے اور امام مالک نے اس مسئلے میں تفصیلی موقف اختیار کیا ہے۔

تابعین جیسے حسن بصری ، مقاتل بن حیان ، عمر بن عبد العزیز ، سعید بن جبیر ، نخعی، زہری اور ابن زید سے روایت ہے کہ اس سے مراد مکاتب غلام ہیں۔
اسی طرح ابو موسیٰ اشعری سے بھی اسی مفہوم کی روایت ہے اور یہی شافعی اور لیث بن سعد کا موقف ہے۔
جبکہ ابن عباس اور حسن بصری فرماتے ہیں:
“زکوۃ سے غلام کو آزاد کرنا جائز ہے۔”
یہی امام احمد بن حنبل ، امام مالک اور اسحاق بن راہویہ کا مذہب ہے۔ یعنی ’’الرقاب‘‘ (گردنیں) کا مفہوم عام ہے:
چاہے مکاتب کو مدد دی جائے یا نیا غلام خریدا جائے اور آزاد کیا جائے۔
حدیث:
ابو ہریرہ سے روایت ہے کہ رسول اللہ ﷺ نے فرمایا:
"تین اشخاص ایسے ہیں جن کی مدد اللہ پر لازم ہے:
(1) اللہ کی راہ میں جہاد کرنے والا،
(2) مکاتب (غلام) جو اپنی آزادی کی ادائیگی کا ارادہ رکھتا ہو،
(3) وہ نکاح کرنے والا جو پاک دامنی چاہتا ہو۔"
(روایت: امام احمد، ترمذی، نسائی، ابن ماجہ؛ سوائے ابی داؤد کے)

ایک اور روایت:
البراء بن عازب کہتے ہیں کہ ایک شخص نے رسول اللہ ﷺ سے عرض کیا:
"مجھے ایسا عمل بتائیں جو مجھے جنت کے قریب اور جہنم سے دور کر دے۔"
آپ ﷺ نے فرمایا:"کسی انسان کو آزاد کرو (عتق النسمہ) اور گردن چھڑاؤ (فك الرقبة)۔"
اس نے پوچھا: کیا یہ دونوں ایک ہی چیز نہیں؟
فرمایا:"نہیں، عتق النسمہ یہ ہے کہ تم خود اپنی طرف سے کسی کو آزاد کرو اور فك الرقبة یہ ہے کہ تم کسی کی آزادی میں اس کی مالی مدد کرو۔"
### قرض دار (الغارِمون)
لغوی معنی:
”الغارم“ اس شخص کو کہتے ہیں جس پر قرض ہو۔
حدیث میں آیا ہے:"مانگنا صرف اس شخص کے لیے حلال ہے جس پر بھاری قرض ہو"
(یعنی جس پر ادائیگی کا سخت بوجھ ہو)۔

زکوۃ کے آٹھ مصارف میں سے ایک الغارمون بھی ہے، یعنی وہ لوگ جو قرض ادا کرنے سے عاجز ہوں:
یا تو انھوں نے جائز مقصد کے لیے قرض لیا اور ادا نہیں کرسکے یا وہ لوگوں کے درمیان صلح کرانے کے لیے مالی ذمہ داری (حمالہ) اٹھا بیٹھے یا کسی کے ضامن بنے اور رقم ادا کرنے سے قاصر ہو گئے۔
ایسے شخص کو زکوۃ کے مال سے اتنا دیا جائے کہ وہ اپنے قرض خواہوں کو ادا کرسکے۔

امام نووی فرماتے ہیں:

### اللہ کی راہ میں (فِي سَبِيلِ الله)
لغوی معنی:
”سبیل“ کا مطلب ہے راہ، راستہ اور "سبیل اللہ" یعنی اللہ کا راستہ، یعنی ہدایت کی راہ جس کی طرف اللہ نے دعوت دی۔
زکوۃ کی آیت میں:﴿وَفِي سَبِيلِ اللَّهِ وَابْنِ السَّبِيلِ﴾
سے مراد زکوۃ کے مصارف میں سے ایک مصرف ہے۔

اکثر مفسرین کے نزدیک اس سے مراد مجاہدین فی سبیل اللہ (غازی) ہیں اور بعض کے نزدیک اس کا مفہوم عام ہے یعنی اللہ کی رضا کے لیے ہر نیک کام پر خرچ کرنا۔
### مسافر (ابن سبیل)
ابن سبیل سے مراد وہ شخص ہے جو سفر پر ہو خواہ سفر شروع کرنے والا ہو یا راستہ طے کر رہا ہو بشرطیکہ وہ محتاج ہو اور گناہ کے مقصد سے سفر نہ کر رہا ہو۔ اگر کوئی مسافر کسی غیر بلد میں پھنس جائے اور اس کے پاس کچھ نہ ہو تو اسے زکوۃ سے اتنا دیا جائے کہ وہ اپنے وطن واپس پہنچ جائے
خواہ اس کے گھر میں مال و دولت موجود ہو۔
اسی طرح اگر کوئی شخص اپنے شہر سے نیا سفر شروع کرنا چاہے مگر اس وقت اس کے پاس زادِ راہ نہ ہو،
تو اسے بھی زکوۃ سے اتنی رقم دی جا سکتی ہے کہ وہ آنے جانے کا خرچ پورا کرسکے۔
### زکوۃ لینے کی شرائط
ان آٹھوں مصارف میں سے کسی کو زکوۃ دینے کے لیے چند شرائط ہیں:
1. اسلام – زکوۃ کا مستحق مسلمان ہونا چاہیے۔
2. نسبی حرمت – بنو ہاشم اور بنو مطلب (اور ان کے آزاد کردہ غلام) زکوۃ نہیں لے سکتے،
یہی جمہور اہلِ علم کے نزدیک اصح قول ہے۔

## حوالہ جات

تفسير ابن كثير

زمرہ:فقہ
زمرہ:زکوٰۃ